দার্জিলিং মেলে চলন্ত ট্রেনে ডাকাতি! ব্যাগ ছিনিয়ে ঝাঁপ দুষ্কৃতীর

কলকাতা: দূরপাল্লার এক্সপ্রেস ট্রেনে (Express Train) যাত্রী নিরাপত্তা নিয়ে ফের বড় প্রশ্ন উঠল। শনিবার ভোরে ডাউন দার্জিলিং মেলের (Darjeeling Mail) সংরক্ষিত এসি কোচে ডাকাতির ঘটনায় চাঞ্চল্য ছড়ায়। বর্ধমানের (Bardhhaman) কাছে ভোর আনুমানিক ৩টা নাগাদ চলন্ত ট্রেন থেকে এক যাত্রীর ব্যাগ ছিনিয়ে নিয়ে লাফিয়ে পালায় দুষ্কৃতী।

রেল সূত্রে জানা গিয়েছে, হাওড়ার ডোমজুরের বাসিন্দা প্রশান্তের নেতৃত্বে ১৯ জনের একটি পর্যটক দল নিউ জলপাইগুড়ি (এনজেপি) থেকে ফিরছিল। দার্জিলিং মেলের বি-১ নম্বর এসি কোচের ২০ নম্বর সিটে বসে থাকা শ্যামলী সাহার হাত থেকে আচমকা ব্যাগ ছিনিয়ে নেয় এক দুষ্কৃতী। মুহূর্তের মধ্যেই সে চলন্ত ট্রেন থেকে ঝাঁপ দিয়ে পালিয়ে যায়। যাত্রীরা “চোর, চোর” বলে চিৎকার করে ধরার চেষ্টা করলেও তাকে ধরা সম্ভব হয়নি।

আরও পড়ুন: হাওড়ায় ২০টি লোকাল বাতিল, তিন দিন ভোগান্তির আশঙ্কা যাত্রীদের

শ্যামলী সাহার স্বামী গৌতম সাহা জানান, ছিনতাই হওয়া ব্যাগে প্রায় ৫০ হাজার টাকা নগদ, একটি দামি মোবাইল ফোন, আধার কার্ড ও প্যান কার্ড ছিল। আকস্মিক এই ঘটনায় গোটা পরিবারই হতবাক। যাত্রীদের মতে, এসি কোচে এমন ঘটনা অত্যন্ত ভয়াবহ ও উদ্বেগজনক।

ঘটনার পরই নিরাপত্তা ব্যবস্থা নিয়ে ক্ষোভে ফেটে পড়েন যাত্রীরা। তাঁদের অভিযোগ, এসি বগিতে কোনও নিরাপত্তারক্ষী ছিলেন না, অবাধে যাতায়াত করছিলেন হকার ও অবাঞ্ছিত লোকজন। এমনকি রাতের বেলায় কোচের দরজা খোলা রাখার অভিযোগও ওঠে সংশ্লিষ্ট অ্যাটেনডেন্টের বিরুদ্ধে। যাত্রীরা এই ঘটনা রেলমন্ত্রী অশ্বিনী বৈষ্ণবকে ট্যাগ করে সোশ্যাল মিডিয়ায় তুলে ধরেন।

শিয়ালদহ স্টেশনে পৌঁছানোর পরও তাৎক্ষণিকভাবে রেলওয়ে পুলিশের সহায়তা মেলেনি বলে অভিযোগ। পরে শিয়ালদহ জিআরপিতে লিখিত অভিযোগ দায়ের করা হয়। এই ঘটনার জেরে যাত্রীদের মধ্যে তীব্র আতঙ্ক ছড়িয়েছে। তাঁদের অভিযোগ, বারবার ভাড়া বাড়লেও যাত্রী নিরাপত্তা নিশ্চিত করতে ব্যর্থ রেল কর্তৃপক্ষ, ফলে এসি কোচেও নিরাপদে যাত্রা এখন বড় চ্যালেঞ্জ হয়ে দাঁড়াচ্ছে।

The post দার্জিলিং মেলে চলন্ত ট্রেনে ডাকাতি! ব্যাগ ছিনিয়ে ঝাঁপ দুষ্কৃতীর first appeared on KolkataTV.